ལོ་བཅུ་བཞི་ཧྲིལ་བོ་མ་ལོན་པའི་ང་ལ་མཚོན་ན།དཀའ་ངལ་དེ་ལྟ་བུ་ཞིག་བསལ་ཐུབ་པའི་ནུས་པ་ག་ལ་ཡོད།གལ་ཏེ།གོད་ཆག་དེ་ལོ་བཅུའི་རྗེས་ལ་བྱུང་བའི་དབང་དུ་བཏང་རུང་།ང་ཨ་ཕའི་རྒྱབ་རྩར་ལང་ངེས་རེད།ངའི་ལངས་ཕྱོགས་ནི་ཕ་མ་དྲིན་ཆེན་ཡིན་པས།བུ་ཕྲུག་སུས་ཀྱང་ཕ་མའི་ཁ་ལ་ཉན་པོ་བྱ་དགོས།ཨ་ཅག་གིས་ཨ་ཕའི་ཁ་ལ་མ་ཉན་པ་ཡིན་པས།མོ་ལ་རྣམ་འགྱུར་ཞིག་བསྟན་དགོས།རྣམ་འགྱུར་ག་རེ་བསྟན་གྱི་ཡིན་ནམ།ངས་མོ་ལ་ཁ་མི་གྲགམོ་ནི་ང་ལ་ཨ་ཅག་གཉིས་ཡོད་པའི་ནང་གི་གཞོན་པ་དེ་ཡིན་ལ།ཆུང་དུས་ནས་འདྲིས་ཆ་ཧ་ཅང་ཆེ་བའི་སྤུན་མཆེད་དེ་ཡང་ཡིན།མོ་ང་ལ་བརྩེ་འདང་ཆེ་ཞིང་།ང་ཡང་མོ་ལ་ཤིན་ཏུ་དུང་།སྟོན་ཀ་དགོན་པར་ཆོས་ཐོག་མེད་པས།གྲྭ་ཕྲུག་ཕལ་ཆེ་བ་རང་ཁྱིམ་ལ་སོང་ནས་ཕ་མ་དང་ལྷན་དུ་སྡོད་ཅིང་།སྐབས་དེར་ང་རང་ཆེས་དགའ་ས་ནི་ཨ་ཅག་ཞིང་ཁ་རུ་ཡོད་དུས།མོ་ལ་ཕྱི་ཇ་འཁྱེར་ནས་འགྲོ་རྒྱུ་དེ་ཡིན།ཉིན་གུང་དང་དགོང་མོའི་ཁ་ལག་གི་བར་དུ་ཟ་མ་ཞིག་ཟ་བ་དེ་ལ་ངེད་ཚོས་ཕྱི་ཇ་ཟེར།ངས་མོ་ལ་ཕྱི་ཇ་འཁྱེར་ནས་འགྲོ་དུས།མོས་བཅོས་མ་མ་ཡིན་པའི་འཛུམ་དང་བཅས་ཏེ་ང་ལ་བསུ་བ་བྱེད་ཅིང་།དེས་ངའི་སེམས་ལ་སྤྲོ་སྣང་མཐའ་མེད་པ་བསྐྱེད་པར་བྱེད།འོན་ཀྱང་།༡༩༨༦ལོའི་སྟོན་ཀ་ནི་ངས་མོ་ལ་ཕྱི་ཇ་བསྐྱལ་བའི་དུས་ཚོད་ཆེས་མཐའ་མ་དེ་ཆགས་པ་རེད།